আরও একবার রাস্তায় নামতে হবে। তৈরি হতে হবে দ্রুত।
এই ফোনালাপের একপ্রান্তে মুকুল রায়। অন্যপ্রান্তে তৃণমূলেরই এক পুরনো সংগঠক। 
সাম্প্রতিক রাজনৈতিক জল্পনার প্রেক্ষিতে মুকুলের এই বার্তার একাংশ স্পষ্ট। নতুন রাস্তায় পা রাখার কথা বলছেন তিনি। আবার একাংশ এখনও অস্পষ্ট প্রাপকের কাছে, সেই রাস্তা কি বিজেপি’র? 
দীর্ঘদিন পরে ফোনালাপে মুকুল অবশ্য তা স্পষ্ট করেননি। মুকুলের এই তৎপরতার কথা পৌঁছেছে তৃণমূল নেতৃত্বের কানেও। তার ভিত্তিতে তাঁর উপর নজর রাখার কথাও ভাবছেন দলীয় নেতৃত্ব।
বুথ বা ব্লকস্তরে তৃণমূলের বেশ কিছু নেতা, কর্মী গত দু’তিন দিনে এই ফোন পেয়েছেন। তাঁদের প্রত্যেকের কাছেই মুকুলের বার্তা, নতুন করে নামতে হবে রাজনীতির রাস্তায়। সরাসরি না বললেও মুকুলের এই প্রস্তুতি যে অন্তত তৃণমূলের কর্মসূচি নয়, তা স্পষ্ট। কারণ, এই মুহূর্তে দলের সাংগঠনিক কোনও কাজের দায়িত্ব মুকুলের হাতে নেই। বরং ‘কোণঠাসা’ ওই নেতার তৎপরতার পিছনে তাঁর দলত্যাগের সম্ভাবনাই অনেকে দেখছেন। মুকুলের ঘনিষ্ঠ মহলের দাবি, দলের অন্দরে দায়িত্ব বা গুরুত্ব পাননি, এমন পুরনো তৃণমূলকর্মীদের সঙ্গেই যোগাযোগ করছেন মুকুল। তাঁদের নিয়ে রাজনীতির নতুন পথে নামতে চান তিনি। তবে কাউকেই খুব স্পষ্ট করে বিজেপি’তে যোগদানের কথা মুকুল বলেননি। প্রসঙ্গত, তাঁর সামনে খোলা রয়েছে দু’বছর আগে তৈরি ‘ন্যাশনালিস্ট তৃণমূল কংগ্রেসে’র রাস্তাও। 
প্রাথমিকভাবে রাজ্যের প্রায় সব জেলায় ব্লকস্তরের কিছু পুরনো নেতা, কর্মীকে চিহ্নিত করেছেন মুকুল। তাঁদের অনেকেই তৃণমূল তৈরির সময় থেকে আছেন। নানা কারণে দলীয় ক্ষমতার মূল বৃত্তের বাইরে থাকা ওই অংশের কাছেই যাওয়ার চেষ্টা করছেন তিনি। মুকুলের এই ‘কর্মসূচি’র পিছনে পঞ্চায়েত ভোটের প্রস্তুতিই দেখছেন তাঁর ঘনিষ্ঠ এক নেতা। ওই নেতার কথায়, ‘‘একেবারে নীচেরতলা পর্যন্ত পৌঁছতে এই পরিকাঠামো দরকার।’’ দুর্গাপুজো কাটলেই এই পথ নিয়ে যে ধোঁয়াশা তৈরি হয়েছে, তা মুকুলই কাটাবেন বলে মনে করছেন তাঁরা।
তা দেখার পরই পরবর্তী পদক্ষেপের কথা ভেবে রেখেছে কালীঘাট!